Forslag til Europa-Parlamentet og Rådets direktiv om fælles regler for udvikling af Fællesskabets posttjenester og forbedring af kvaliteten af disse tjenester (95/C 322/10) KOM(95) 227 endelig udg. - 95/0221(COD)

(Forelagt af Kommissionen den 22. november 1995)

EUROPA-PARLAMENTET OG RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 57, stk. 2, artikel 66 og artikel 100 A,

under henvisning til Europa-Parlamentets beslutning af 22. januar 1993 om grønbogen om udvikling af det indre marked for posttjenester (1),

under henvisning til Rådets resolution af 7. februar 1994 om udvikling af Fællesskabets posttjenester (2),

under henvisning til forslag fra Kommissionen,

under henvisning til udtalelse fra Det Økonomiske og Sociale Udvalg,

under henvisning til udtalelse fra Regionsudvalget, og

ud fra følgende betragtninger:

1. Det er vigtigt at vedtage foranstaltninger, der tager sigte på at gennemføre det indre marked i overensstemmelse med traktatens artikel 7 A; det indre marked indebærer et område uden indre grænser med fri bevægelighed for varer, personer, tjenesteydelser og kapital;

2. gennemførelsen af det indre marked i postsektoren er vigtig for økonomien og den økonomiske og sociale samhørighed i Fællesskabet, eftersom posttjenesterne er et afgørende redskab for kommunikation og samhandel;

3. Kommissionen forelagde den 11. juni 1992 en grønbog om udvikling af det indre marked for posttjenester og den 2. juni 1993 en meddelelse om retningslinjer for udvikling af Fællesskabets posttjenester;

4. Kommissionen har gennemført en omfattende offentlig høring om de aspekter af posttjenesterne, der er af fællesskabsinteresse;

5. det nuværende omfang af den universelle posttjeneste samt vilkårene for varetagelsen af denne tjeneste varierer meget mellem medlemsstaterne; specielt er præstationerne med hensyn til posttjenesternes kvalitet meget uensartede;

6. postbesørgelsen over grænserne lever ikke i alle tilfælde op til brugernes og de europæiske borgeres forventninger, og specielt præstationerne med hensyn til posttjenesternes kvalitet i forbindelse med postbesørgelsen over grænserne i Fællesskabet er utilfredsstillende i dag;

7. de konstaterede forskelle i postsektoren har væsentlige konsekvenser for de erhvervssektorer, der er særligt afhængige af posttjenesterne, og hæmmer den indre samhørighed i Fællesskabet, idet de regioner, hvor postbetjeningen ikke er af en tilfredsstillende kvalitet, er ringere stillet både med hensyn til kommunikationsformidlingen og med hensyn til varedistributionen;

8. allerede på nuværende tidspunkt er der behov for foranstaltninger, der tager sigte på en gradvis åbning af markedet, og det er nødvendigt at sikre en rimelig balance i anvendelsen af disse foranstaltninger for at garantere retten til fri udveksling af tjenesteydelser i selve postsektoren i hele Fællesskabet under skyldig hensyntagen til de forpligtelser og rettigheder, som leverandørerne af den universelle posttjeneste har;

9. dermed er der også behov for en indsats på fællesskabsniveau, der tager sigte på en mere omfattende harmonisering af vilkårene i postsektoren, og der bør derfor fastsættes fælles regler;

10. der bør i overensstemmelse med nærhedsprincippet på fællesskabsplan opstilles en ramme bestående af en række generelle principper, men fastsættelsen af de nærmere vilkår bør påhvile medlemsstaterne, som kan vælge den struktur, der er bedst egnet til netop deres forhold;

11. det er vigtigt at garantere en universel posttjeneste i hele Fællesskabet, som svarer til et minimumssæt af tjenester af høj kvalitet, der skal leveres i samtlige medlemsstater, til en overkommelig pris for alle brugerne, uanset hvor de befinder sig i Fællesskabet;

12. formålet med den universelle posttjeneste er at give alle brugerne let adgang til postnettet ved at tilbyde dels tilstrækkeligt mange faste indsamlings- og ekspeditionssteder, dels tilfredsstillende vilkår med hensyn til hyppigheden af indsamling og omdeling af post; den universelle posttjeneste skal overholde en række grundlæggende krav for at sikre kontinuerlig drift og tilpasning til brugernes behov samt garantere dem en retfærdig og ikke-diskriminatorisk behandling;

13. den universelle posttjeneste bør dække både den indenlandske postbesørgelse og postbesørgelsen over grænserne;

14. brugerne af den universelle posttjeneste skal informeres i fornødent omfang om udbuddet af tjenester, vilkårene for deres levering og anvendelse samt taksterne;

15. det forekommer berettiget fortsat at kunne forbeholde leverandørerne af den universelle posttjeneste bestemte tjenester, uden at det strider mod traktatens bestemmelser eller mod anvendelsen af traktatens konkurrenceregler, for at den universelle posttjeneste kan fungere på bæredygtige økonomiske vilkår;

16. brevforsendelser over 350 g udgør under 2 % af den mængde brevpost, postvæsenerne besørger, og 3 % af deres indtægter fra denne forsendelseskategori; takstkriteriet (5 gange grundtaksten) vil gøre det lettere at adskille den monopoliserede tjeneste fra kurer- og eksprespakketjenesten, som allerede er liberaliseret;

17. adresserede reklameforsendelser bør ikke være blandt de tjenester, der kan monopoliseres, eftersom disse forsendelser udgør et særskilt segment af postmarkedet og i hele Fællesskabet gennemsnitligt tegner sig for 17 % af den mængde brevpost, postvæsenerne besørger, og 12 % af deres indtægter fra denne forsendelseskategori; det kan dog være berettiget fortsat at lade denne tjeneste være blandt de monopoliserede tjenester frem til den 31. december 2000, hvis det er nødvendigt for at sikre leverandøren af den universelle posttjeneste økonomisk bæredygtige vilkår; Kommissionen vil dog senest den 30. juni 1998 under hensyn til navnlig den økonomiske, sociale og teknologiske udvikling, der har fundet sted i sektoren, og til de økonomiske vilkår for leverandøren af den universelle posttjeneste, træffe beslutning om, hvorvidt tidspunktet for liberaliseringen af denne tjeneste skal kunne udskydes;

18. omdeling af indgående udenlandsk post bør ikke være blandt de tjenester, der kan monopoliseres; disse forsendelser udgør i hele Fællesskabet gennemsnitligt 4 % af den mængde brevpost, postvæsenerne besørger, og 3 % af deres indtægter; det kan dog være berettiget fortsat at lade denne tjeneste være blandt de monopoliserede tjenester frem til den 31. december 2000, hvis det er nødvendigt for at sikre leverandøren af den universelle posttjeneste økonomisk bæredygtige vilkår; Kommissionen vil dog senest den 30. juni 1998 under hensyn til navnlig den økonomiske, sociale og teknologiske udvikling, der har fundet sted i sektoren, og til de økonomiske vilkår for leverandøren af den universelle posttjeneste træffe beslutning om, hvorvidt tidspunktet for liberaliseringen af denne tjeneste skal kunne udskydes;

19. spørgsmålet om, hvilke tjenester der kan monopoliseres, vil blive taget op til fornyet vurdering senest i første halvår af år 2000;

20. medlemsstaterne kan have en legitim interesse i af hensyn til den offentlige orden og den offentlige sikkerhed at overdrage placeringen på offentlige steder af postkasser, beregnet til at modtage forsendelser, til en eller flere enheder, som de selv udpeger, og med samme begrundelse skal de selv kunne udpege den eller de enheder, der har ret til at udstede frimærker med medlemsstatens navn;

21. særtjenester som f.eks. ekspresbesørgelse (denne tjeneste er ud over større hurtighed og pålidelighed med hensyn til indsamling, transport og omdeling af forsendelserne karakteriseret ved samtlige eller en del af følgende tillægsydelser: garanti for udlevering på en bestemt dato, indsamling på afsenderens adresse, udlevering personligt til modtageren, mulighed for at ændre bestemmelsessted og modtager under forsendelsen, bekræftelse til afsenderen for forsendelsens modtagelse, mulighed for at spore forsendelserne, personaliseret behandling af kunderne og mulighed for at vælge mellem forskellige tjenester efter behov) og nye tjenester (i forhold til de traditionelle) samt dokumentudveksling indgår ikke i den universelle posttjeneste, og det er derfor ikke berettiget, at leverandøren af den universelle posttjeneste får monopol på disse tjenester; ovenstående gælder ligeledes for ekspedition og omdeling af egen post (den situation, hvor en fysisk eller juridisk person, som er ophavsmand til brevforsendelser, selv varetager postbesørgelsen, eller hvor indsamlingen eller transporten af disse forsendelser varetages af en tredjepart, der udelukkende handler på vegne af denne person), som heller ikke indgår i de monopoliserede tjenester;

22. medlemsstaterne bør have mulighed for på deres område at regulere varetagelsen af de posttjenester, som leverandøren af den universelle posttjeneste ikke har monopol på, ved procedurer baseret på bekendtgørelser og, hvor det er berettiget, på bevilling; de pågældende procedurer skal være gennemsigtige, ikke-diskriminatoriske og baseret på objektive kriterier;

23. medlemsstaterne bør have mulighed for i givet fald at gøre udstedelsen af bevillinger betinget af en forpligtelse til at sikre en universel tjeneste eller bidrage økonomisk til en udligningsfond, der har til formål at yde leverandøren af den universelle posttjeneste kompensation for urimelige økonomiske byrder, der måtte være forbundet med varetagelsen af denne tjeneste; medlemsstaterne bør have mulighed for i bevillingerne at lade indgå krav om, at de aktiviteter, bevillingen omfatter, ikke i urimeligt omfang krænker de eksklusive og særlige rettigheder, der er indrømmet leverandøren (eller leverandørerne) af den universelle posttjeneste i relation til de posttjenester, der er givet monopol på; der kan eventuelt, når området for adresserede reklameforsendelser liberaliseres, indføres et system til identificering af adresserede reklameforsendelser i kontroløjemed;

24. det kan blive nødvendigt fremover i de tilfælde, hvor det er berettiget, på fællesskabsplan at harmonisere de bevillingsprocedurer, som medlemsstaterne har fastsat i forbindelse med leveringen på forretningsmæssige vilkår til offentligheden af posttjenester, som leverandørerne af den universelle posttjeneste ikke har monopol på;

25. det kan blive nødvendigt fremover på fællesskabsniveau at harmonisere vilkårene for adgang til det offentlige postnet i medlemsstaterne;

26. for at sikre en sund forvaltning af de universelle posttjenester og undgå konkurrenceforvridning bør de takster, der gælder for de universelle posttjenester, være objektive, gennemsigtige, ikke-diskriminerende og baseret på de faktiske omkostninger;

27. leverandøren af den universelle posttjeneste skal i modtagerlandet have et vederlag for besørgelse af udenlandsk post, der dækker hans omkostninger; dette vederlag bør også omfatte et incitament til at forbedre kvaliteten af postbesørgelsen over grænserne i Fællesskabet;

28. regnskabsmæssig adskillelse af de monopoliserede tjenester og de ikke-monopoliserede tjenester er nødvendig for at opnå den fornødne gennemsigtighed i omkostningerne ved de forskellige tjenester og undgå, at krydssubsidiering fra monopoliserede tjenester til ikke-monopoliserede tjenester indvirker på konkurrencevilkårene for sidstnævnte tjenester;

29. det er vigtigt at tage hensyn til brugerne, der har krav på posttjenester af god kvalitet; det bør derfor tilstræbes at forbedre kvaliteten af de tjenester, der leveres i hele Fællesskabet, og tilnærme dem på et højt niveau; denne forbedring af kvaliteten kræver, at medlemsstaterne for de tjenesteydelser, der udgør den universelle posttjeneste, fastsætter standarder, som leverandørerne af den universelle posttjeneste bør nå op på eller overgå;

30. posttjenesternes kvalitet, således om den opfattes af brugerne, er et væsentligt aspekt ved den leverede tjenesteydelse, og standarderne for evaluering af denne servicekvalitet og de kvalitetsniveauer, der faktisk nås, bør i brugernes interesse offentliggøres; det er nødvendigt at operere med harmoniserede standarder for posttjenesternes kvalitet og fælles målemetoder for at kunne vurdere, om kvaliteten bliver mere ensartet på fællesskabsplan;

31. de nationale kvalitetsstandarder bør fastsættes af medlemsstaterne i overensstemmelse med de kvalitetsstandarder, der gælder på fællesskabsplan; kvalitetsstandarderne for postbesørgelsen på tværs af grænserne inden for Fællesskabet, som kræver fælles medvirken af mindst to leverandører af en universel posttjeneste fra to forskellige medlemsstater, bør fastsættes på fællesskabsplan;

32. der bør regelmæssigt foretages en uafhængig kontrol på et harmoniseret grundlag af overholdelsen af disse standarder, og brugerne bør have krav på at blive underrettet om resultaterne af denne kontrol;

33. Rådets direktiv 93/13/EØF af 5. april 1993 om urimelige kontraktvilkår i forbrugeraftaler (3) gælder også for postvirksomheder;

34. forbedring af kvaliteten af de leverede ydelser kræver, at eventuelle tvister løses hurtigt og effektivt; som et supplement til den klageadgang, der er hjemlet i national ret eller i fællesskabsretten, bør der fastsættes en simpel forligsprocedure; denne procedure bør være smidig, økonomisk overkommelig og gennemsigtig og inddrage alle berørte parter;

35. bedre muligheder for at sammenkoble postnettene samt hensynet til brugernes interesser kræver en indsats for at fremme den tekniske standardisering; teknisk standardisering er en nødvendig forudsætning for at forbedre interoperabiliteten mellem de nationale postnet og dermed opnå en effektiv universel posttjeneste på fællesskabsplan; brugerne bør inddrages aktivt i arbejdet med harmonisering af de tekniske standarder;

36. den detaljerede udarbejdelse af de harmoniserede tekniske standarder bør foregå gradvist; retningslinjerne for europæisk standardisering giver mulighed for at overlade sådanne specialiserede tekniske standardiseringsopgaver til Den Europæiske Standardiseringsorganisation;

37. det fremtidige arbejde med udviklingen af foranstaltninger vedrørende kvaliteten af postbesørgelsen over grænserne i Fællesskabet og den tekniske standardisering bør forberedes under Kommissionens ansvar med bistand fra medlemsstaterne og i samråd med de berørte parter, herunder forbrugersammenslutningerne, via et ad hoc-udvalg, der nedsættes med dette formål;

38. det er vigtigt, for at den universelle posttjeneste kan fungere hensigtsmæssigt, og for en ikke fordrejet konkurrence i den ikke-monopoliserede sektor at adskille de forvaltningsmæssige funktioner fra de driftsmæssige funktioner; ingen postvirksomhed bør kunne dømme i egen sag; det påhviler hver medlemsstat at udpege og fastsætte vedtægter for én eller flere nationale forvaltningsmæssige instanser, som kan være en offentlig myndighed eller en uafhængig enhed udpeget til dette formål;

39. således harmoniserede vilkårs indvirkning på den måde, hvorpå det indre marked for posttjenester fungerer, bør gøres til genstand for en evaluering; det er derfor vigtigt, at Kommissionen aflægger beretning til Europa-Parlamentet og Rådet om anvendelsen af dette direktiv tre år efter ikrafttrædelsesdatoen, senest i andet halvår af år 2000; det er hensigtsmæssigt, at Kommissionen i denne opgave bistås af et overvågningsorgan, som skal følge udviklingen i sektoren, og som skal bestå af højst fem uafhængige af Kommissionen udpegede eksperter, som tilsammen råder over den fornødne sagkundskab på de forskellige områder, og som skal indsamle relevante oplysninger om udviklingen i sektoren, specielt om de økonomiske, sociale og teknologiske aspekter, og om posttjenesternes kvalitet;

40. Domstolen har slået fast, at konkurrencereglerne også gælder for postsektoren; dette direktiv bør være i overensstemmelse med traktatens bestemmelser; Kommissionen har i meddelelse af . . . redegjort for anvendelsen af konkurrencereglerne, især traktatens artikel 90, på postsektoren; konkurrencereglerne kræver, at der oprettes en uafhængig instans, der sikrer et effektivt tilsyn med de monopoliserede posttjenester og med gennemsigtigheden i regnskaberne hos leverandørerne af den universelle posttjeneste; konkurrencereglerne kræver ligeledes, at der sikres ikke-diskriminerende adgang til postnettet;

41. dette direktiv indvirker ikke på anvendelsen af traktatens bestemmelser, specielt konkurrencereglerne og bestemmelserne om fri udveksling af tjenesteydelser -

UDSTEDT FØLGENDE DIREKTIV:

KAPITEL 1 Formål og anvendelsesområde

Artikel 1

I dette direktiv fastsættes der fælles regler for:

- levering af en universel posttjeneste inden for Fællesskabet

- kriterierne for afgrænsning af de posttjenester, som leverandørerne af den universelle posttjeneste kan få monopol på

- principperne for takstfastsættelse og regnskabernes gennemsigtighed

- fastsættelse af kvalitetsstandarder og indførelse af et system til sikring af overholdelsen af sådanne standarder

- harmonisering af de tekniske standarder

- oprettelse af uafhængige regulerende myndigheder.

Artikel 2

I dette direktiv forstås ved:

1) Posttjenester: ydelser, der består i indsamling, herunder offentligt indsamling, befordring og omdeling af postforsendelser

2) Offentligt postnet: de samlede menneskelige ressourcer og det udstyr, der er nødvendigt for at sikre

- offentlig indsamling af postforsendelser under en universel posttjeneste fra postkasser og andre tilgangssteder i hele landet

- befordring og håndtering af sådanne forsendelser mellem tilgangsstederne og det relevante sorteringskontor

- udlevering af forsendelserne til den angivne adresse under regelmæssige ombæringer

3) Indsamling: indsamling, befordring og fremføring af postforsendelser fra emballeringsstedet og fra postkasser til et tilgangssted til postnettet

4) Tømning: indsamling af postforsendelser fra postkasser, der er opstillet på offentligt område eller steder, som leverandøren af den universelle posttjeneste råder over, og som er egnet til modtagelse af sådanne forsendelser

5) Omdeling: alle aktiviteter fra sortering på sorteringskontorerne til udlevering af postforsendelserne på den på forsendelserne angivne adresse

6) Postforsendelse: adresseret forsendelse, hvis tekniske og fysiske beskaffenhed gør det muligt at befordre den via postnettet. Den omfatter brevforsendelser, bøger, kataloger, aviser og tidsskrifter samt postpakker med eller uden handelsværdi

7) Brevforsendelse: meddelelse i skriftlig form på et hvilket som helst fysisk medium, der skal befordres til og udleveres på den adresse, der af afsenderen er angivet på selve forsendelsen eller dens emballage. Bøger, kataloger, aviser og tidsskrifter betragtes ikke som brevforsendelser

8) Dokumentudveksling: afsenders aflevering af post i en dertil indrettet udvekslingscentral, hvor brugerne har særlige bokse, hvorfra de kan afhente deres post. Brugerne af en udvekslingscentral skal tilhøre en gruppe af personer, der abonnerer på denne tjeneste

9) Rekommanderet forsendelse: postforsendelse, der efter aftale er garanteret mod risici for bortkomst eller beskadigelse, og som udleveres mod kvittering

10) Forsendelse med værdiangivelse: postforsendelse, hvis indhold er forsikret for den af afsenderen angivne værdi i tilfælde af bortkomst eller beskadigelse

11) Indgående udenlandsk post: post, der indgår i en medlemsstat fra en anden medlemsstat eller et tredjeland

12) Direct mail: postforsendelser med enslydende tekst, der sendes til et større antal adresser i reklame- og markedsføringsøjemed

13) Leverandør af en universel tjeneste: offentlige eller private virksomheder, som af en medlemsstat udpeges til at sikre hele eller en del af varetagelsen af den universelle tjeneste

14) Terminalafgifter: vederlag, der anvendes mellem leverandører af en universel tjeneste for omdeling af indgående tværnational post

15) Afsender: den fysiske eller juridiske person, der er ophavsmand til en postforsendelse

16. Brugere: erhvervskunder og private forbrugere, der benytter posttjenester, samt andre postvirksomheder end dem, der varetager den universelle posttjeneste (herunder mellemled), når disse postvirksomheder ønsker adgang til tjenesterne for at fuldføre en posttjeneste fra start til slut

17) Postklargøringsvirksomhed: enhver erhvervsdrivende, der indgår som mellemled mellem afsenderen af postforsendelser og en leverandør af en universel tjeneste ved at indsamle og/eller befordre og/eller for-sortere postforsendelser, inden de besørges via det offentlige postnet i den samme eller i en anden medlemsstat

18) National regulerende myndighed: det eller de organer i medlemsstaterne, som medlemsstaterne bl.a. har tildelt de regeludstedende funktioner, der falder ind under dette direktiv.

KAPITEL 2 Den universelle posttjeneste

Artikel 3

Medlemsstaterne sikrer, at brugerne kan gøre krav på en universel posttjeneste, som svarer til et udbud af posttjenester af høj kvalitet, overalt på deres område og til priser, der er overkommelige for alle brugere.

Med henblik herpå sørger medlemsstaterne for, at antallet og placeringen af indsamlings- og ekspeditionssteder er i overensstemmelse med brugernes behov.

De sørger for, at den eller de virksomheder, der varetager den universelle posttjeneste, på alle hverdage eller mindst fem dage om ugen, medmindre ekstraordinære geografiske omstændigheder eller forhold gør sig gældende, garanteres mindst:

- én tømning på indsamlings- og ekspeditionsstederne

- én omdeling til adressen for alle fysiske og juridiske personer.

Hver medlemsstat træffer de foranstaltninger, der er nødvendige for, at den universelle posttjeneste omfatter mindst følgende ydelser:

- indsamling, transport og omdeling af adresserede brevforsendelser og adresserede bøger, kataloger, aviser og tidsskrifter på op til 2 kg samt adresserede postpakker på op til 20 kg

- postbesørgelse af rekommanderede forsendelser og forsendelser med værdiangivelse.

Minimums- og maksimumsformaterne for de omhandlede postforsendelser er de formater, der er fastsat i postkonventionen og i arrangementet for postpakker, som blev vedtaget af Verdenspostforeningen på dennes kongres i Washington i december 1989.

Den i denne artikel definerede universelle posttjeneste omfatter både indenlandsk postbesørgelse og postbesørgelse over grænserne.

Artikel 4

Hver medlemsstat udpeger én eller flere postvirksomheder til at varetage den universelle posttjeneste og underretter Kommissionen herom. Medlemsstaten afgør selv, dog under overholdelse af fællesskabsretten, hvilke forpligtelser og rettigheder den eller de udpegede leverandører af den universelle posttjeneste skal have, og offentliggør disse.

Artikel 5

Hver medlemsstat påser, at den universelle posttjeneste opfylder følgende krav:

- den skal garantere postens ukrænkelighed og posthemmeligheden

- den skal garantere, at brugere under ensartede omstændigheder får tilbudt samme ydelser

- der må ikke ske nogen form for forskelsbehandling, det være sig under henvisning til politiske, religiøse eller filosofiske motiver

- den skal garantere mod afbrydelse eller standsning, medmindre der er tale om force majeure

- den skal tilpasse sig den tekniske, økonomiske og sociale udvikling samt til brugernes behov.

Artikel 6

Medlemsstaterne påser, at den eller de virksomheder, der varetager den universelle posttjeneste, jævnligt giver brugerne tilstrækkeligt nøjagtige oplysninger om de universelle tjenester, der tilbydes, bl.a. med hensyn til de generelle vilkår for adgang til tjenesterne, priser og kvalitetsniveau. Disse oplysninger skal offentliggøres, bl.a. ved opslag eller i brochurer.

Medlemsstaterne meddeler Kommissionen inden seks måneder efter ikrafttrædelsestidspunktet for dette direktiv, hvordan de oplysninger, der i henhold til stk. 1 skal offentliggøres, er tilgængelige. Alle senere ændringer skal meddeles Kommissionen hurtigst muligt.

Artikel 7

Hver medlemsstat sørger for en varig garanti for varetagelsen af den universelle posttjeneste, således som den er defineret i dette direktiv.

KAPITEL 3 Harmonisering af de posttjenester, der kan monopoliseres

Artikel 8

1. I det omfang, det er nødvendigt for at opretholde den universelle posttjeneste, omfatter de tjenester, som leverandøren eller leverandørerne af den universelle posttjeneste kan få monopol på i hver medlemsstat, indsamling, transport, sortering og omdeling af indenlandske brevforsendelser op til 350 g, for hvilke taksten er højst fem gange den offentlige takst for en brevforsendelse på første vægtsats, dog med forbehold af stk. 2.

2. Omdeling af indgående udenlandsk post og adresserede reklameforsendelser skal fortsat kunne monopoliseres indtil den 31. december 2000, såfremt dette er nødvendigt for at sikre leverandøren eller leverandørerne af den universelle posttjeneste økonomisk bæredygtige vilkår. Kommissionen træffer, senest den 30. juni 1998 under hensyn til navnlig den økonomiske, sociale og teknologiske udvikling, der har fundet sted i mellemtiden og til de økonomiske vilkår for leverandøren eller leverandørerne af den universelle posttjeneste, beslutning om, hvorvidt disse tjenester skal kunne monopoliseres også efter den 31. december 2000.

3. Bestemmelserne i stk. 1 tages op til fornyet vurdering, når Kommissionen i henhold til artikel 23 aflægger beretning til Europa-Parlamentet og Rådet om anvendelsen af dette direktiv og senest i løbet af første halvår af år 2000, jf. dog stk. 2.

4. Medlemsstaterne giver på Kommissionens anmodning alle nødvendige oplysninger i relation til den i stk. 2 omhandlede beslutning og den i stk. 3 omhandlede beretning.

Artikel 9

Medlemsstaterne udpeger den eller de enheder, der har ret til at opstille postkasser til modtagelse af postforsendelser på offentlig gade og vej samt ret til at udstede frimærker med landets navn.

KAPITEL 4 Vilkårene for levering af ikke-monopoliserede tjenester og adgang til postnettet

Artikel 10

1. Medlemsstaterne kan følge en bekendtgørelsesprocedure eller, hvor det er berettiget, en bevillingsprocedure for leveringen på forretningsmæssige vilkår til offentligheden af de posttjenester, som leverandørerne af den universelle posttjeneste ikke har monopol på. Disse procedurer skal være gennemsigtige og ikke-diskriminerende og baseret på objektive kriterier.

2. Udstedelsen af bevillinger kan i givet fald gøres betinget af forpligtelser i rimeligt omfang til at levere en universel posttjeneste og forpligtelsen til ikke i urimelig grad at krænke de eksklusive og særlige rettigheder, der er indrømmet leverandøren eller leverandørerne af den universelle posttjeneste for så vidt angår de posttjenester, der er monopoliseret i henhold til artikel 8, stk. 1.

3. Finder en medlemsstat, at forpligtelsen til at levere en universel posttjeneste som fastsat i dette direktiv udgør en urimelig økonomisk byrde for leverandøren af den universelle posttjeneste, kan den gøre udstedelsen af bevilling betinget af overholdelse af en forpligtelse til at bidrage økonomisk til en udligningsfond, der er oprettet specielt til dette formål og administreres af en instans, der er uafhængig af den eller de begunstigede. I dette tilfælde skal medlemsstaten sikre, at principperne om gennemsigtighed, ikke-dikriminatorisk behandling og proportionalitet overholdes ved fastsættelsen af størrelsen af de økonomiske bidrag.

4. Medlemsstaterne sikrer, at begrundelserne for at afvise en bevillingsansøgning meddeles ansøgeren, og fastsætter en klageprocedure.

5. Medlemsstaterne kan indføre et system til identificering af direct mail, som giver mulighed for kontrol med sådanne forsendelser, når denne tjeneste liberaliseres.

Artikel 11

1. Europa-Parlamentet og Rådet, der træffer afgørelse på forslag af Kommissionen og på grundlag af traktatens artikel 57, stk. 2, artikel 66 og artikel 100 A, fastsætter de nødvendige harmoniseringsforanstaltninger for levering på forretningsmæssige vilkår til offentligheden af de ikke-monopoliserede posttjenester, med undtagelse af de tjenester, der ikke kan leveres på sådanne vilkår, som f.eks. dokumentudveksling og udgående udenlandsk post til andre medlemsstater.

2. De i stk. 1 anførte harmoniseringsforanstaltninger vedrører bl.a. de kriterier, der skal opfyldes af den postvirksomhed, der ønsker en bevilling, og de procedurer, den pågældende virksomhed skal følge, vilkårene for offentliggørelsen af disse kriterier og procedurer samt klageprocedurer i tilfælde af afvisning af bevillingsansøgningen.

Artikel 12

Europa-Parlamentet og Rådet, der træffer afgørelse på forslag af Kommissionen og på grundlag af traktatens artikel 57, stk. 2, artikel 66 og artikel 100 A, fastsætter de nødvendige harmoniseringsforanstaltninger for de vilkår, der skal sikre brugerne og leverandørerne af den universelle posttjeneste adgang på gennemsigtige og ikke-diskriminatoriske vilkår til det offentlige postnet på de stadier, der går forud for den afsluttende omdeling af postforsendelserne.

KAPITEL 5 Principper for takstfastsættelse og gennemsigtighed i regnskaberne

Artikel 13

Medlemsstaterne påser, at taksterne for den universelle posttjeneste fastsættes under overholdelse af følgende principper:

- priserne skal være overkommelige og give mulighed for at levere tjenester, der er tilgængelige for samtlige brugere

- priserne skal fastsættes på grundlag af omkostningerne ved hver enkelt tjenesteydelse, der indgår i den universelle posttjeneste; medlemsstaterne kan beslutte, at der skal anvendes en ensartet takst på hele deres nationale område for hver enkelt tjenesteydelse, der indgår i den universelle posttjeneste

- taksterne skal være gennemsigtige og ikke-diskriminatoriske.

Artikel 14

Medlemsstaterne træffer foranstaltninger til at sikre, at terminalafgifterne fastsættes på grundlag af omkostningerne for de leverandører af den universelle posttjeneste, der på ikke-diskriminatorisk måde varetager besørgelsen og omdelingen af posten i modtagelseslandet, samt på grundlag af kvaliteten af de leverede tjenesteydelser.

Artikel 15

1. Medlemsstaterne træffer de nødvendige foranstaltninger til senest to år efter ikrafttrædelsestidspunktet for dette direktiv at sikre, at regnskaberne hos leverandørerne af den universelle posttjeneste udarbejdes i overensstemmele med stk. 2 og 3.

2. Leverandørerne af den universelle posttjeneste fører i deres interne bogholderi adskilte regnskaber for hver enkelt af de monopoliserede tjenester (idet der sondres mellem indsamling, transport, sortering og omdeling), og for de ikke-monopoliserede tjenester på samme måde, som hvis de pågældende tjenester blev varetaget af særskilte virksomheder. De offentliggør i deres årsberetning status og resultatopgørelse for henholdsvis de monopoliserede tjenester og de ikke-monopoliserede tjenester.

3. Uanset hvilke ejendomsretlige regler de er undergivet, og uanset deres juridiske status lader leverandørerne af den universelle posttjeneste deres årsregnskaber kontrollere af en uafhængig revisionsinstans. De leverandører af den universelle posttjeneste, som ikke i henhold til loven er forpligtet til at offentliggøre deres årsregnskaber, skal stille et eksemplar af disse til rådighed for den nationale forvaltingsmæssige instans og for Kommissionen.

Kommissionen træffer de nødvendige forholdsregler til at sikre fortrolig behandling af de oplysninger, den måtte modtage i denne forbindelse.

KAPITEL 6 Posttjenesternes kvalitet

Artikel 16

Medlemsstaterne påser, at der tilbydes en universel posttjeneste af høj kvalitet.

Kvalitetsstandarderne vedrører specielt den tid, der medgår til postbesørgelsen, samt postbesørgelsens regelmæssighed og pålidelighed.

Disse standarder fastsættes af:

- medlemsstaterne, for så vidt angår den indenlandske postbesørgelse

- Kommissionen, for så vidt angår postbesørgelsen over grænserne i Fællesskabet, efter proceduren i artikel 21.

Der bør mindst en gang om året foretages en uafhængig kontrol af præstationerne, og denne kontrol bør udføres af organer, der er uafhængige af leverandørerne af den universelle posttjeneste, på standardiserede vilkår, der fastsættes af Kommissionen, og resultaterne af kontrollen bør offentliggøres mindst en gang om året.

Artikel 17

Medlemsstaterne påser, at der fastsættes standarder for den indenlandske postbesørgelse, og at disse standarder er forenelige med de standarder, der fastsættes af Kommissionen for postbesørgelsen over grænserne inden for Fællesskabet. Der bør dog under hensyntagen til særlige nationale forhold indledningsvist fastsættes et mål, der i alle medlemsstaterne skal sikre, at mindst 80 % af brevforsendelserne af hurtigste standardkategori postbesørges fra start til slut i løbet af én hverdag mellem afsendelsesdagen og omdelingsdagen.

Disse standarder revideres jævnligt.

Kontrollen med og redegørelsen for præstationerne bør være i overensstemmelse med bestemmelserne i artikel 16.

Artikel 18

Med henblik på opfyldelse af bestemmelserne i artikel 16 fastsætter Kommissionen et år efter ikrafttrædelsestidspunktet for dette direktiv kvalitetsstandarder for postbesørgelsen over grænserne inden for Fællesskabet. Kommissionen offentliggør disse standarder i De Europæiske Fællesskabers Tidende og sørger for regelmæssig kontrol og offentliggørelse af præstationerne som bevis på standardernes overholdelse og eventuelle fremskridt. Disse standarder revideres jævnligt.

Indtil de pågældende foranstaltninger er truffet, anvender medlemsstaterne følgende standard for brevforsendelser af hurtigste standardkategori: en postbesørgelsestid fra start til slut på tre hverdage mellem indleveringsdagen i afsendelseslandet og omdelingsdagen i modtagelseslandet (D + 3) for 90 % af forsendelserne og fem hverdage (D + 5) for 99 % af forsendelserne. Der er tale om gennemsnitsstandarder, som leverandørerne af den universelle posttjeneste kan forbedre.

Artikel 19

Medlemsstaterne påser, at der fastsættes gennemsigtige, enkle og økonomisk overkommelige procedurer for behandling af klager fra brugerne, bl.a. i tilfælde af tab, tyveri eller beskadigelse af forsendelser eller manglende overholdelse af kvalitetsstandarderne. Medlemsstaterne påser, at der indføres en effektiv og hurtig refusions-/erstatningsordning, og at tvister afgøres retfærdigt og inden for rimelig tid.

Uden at de øvrige klagemuligheder, der er fastsat i national ret og i fællesskabsretten, i øvrigt indskrænkes, påser medlemsstaterne, at brugerne, der i de tilfælde, hvor det kræves i henhold til national ret, optræder sammen med de organisationer, der repræsenterer brugernes og/eller forbrugernes interesser, kan forelægge den nationale forvaltningsmæssige myndighed de sager, hvor brugernes klager til leverandøren af den universelle posttjeneste ikke har givet resultat.

Medlemsstaterne påser i henhold til bestemmelserne i artikel 16, at leverandørerne af den universelle posttjeneste offentliggør oplysninger sammen med den årlige rapport om kontrollen med præstationerne, hvoraf antallet af klager og udfaldet af deres behandling fremgår.

KAPITEL 7 Harmonisering af tekniske standarder

Artikel 20

Harmoniseringen af tekniske standarder bør udvikles afhængigt af navnlig brugernes interesser.

Fastsættelsen af de tekniske standarder, der skal anvendes i postsektoren, overlades til Den Europæiske Standardiseringsorganisation på grundlag af mandater i overensstemmelse med principperne i Rådets direktiv 83/189/EØF (4). Dette arbejde udføres under hensyntagen til de harmoniseringsforanstaltninger, der er vedtaget på internationalt plan, specielt de foranstaltninger, der er besluttet inden for Verdenspostforeningen. De standarder, der skal anvendes i postsektoren, offentliggøres en gang årligt i De Europæiske Fællesskabers Tidende.

Medlemsstaterne påser, at der ved varetagelsen af den universelle posttjeneste refereres til de standarder, der er offentliggjort i De Europæiske Fællesskabers Tidende.

Det rådgivende udvalg skal høres i overensstemmelse med artikel 21 om forløbet af det arbejde, der udføres af Den Europæiske Standardiseringsorganisation, og om de fremskridt, denne organisation gør på området.

KAPITEL 8 Det rådgivende udvalg

Artikel 21

Kommissionen bistås af et rådgivende udvalg bestående af repræsentanter for medlemsstaterne og med en repræsentant for Kommissionen som formand. Det rådgivende udvalg fastsætter selv sin forretningsorden.

Det rådgivende udvalg høres om de i artikel 16 fastsatte bestemmelser om posttjenesternes kvalitet og harmoniseringen af de i artikel 20 omhandlede tekniske standarder.

Kommissionens repræsentant forelægger udvalget et udkast til de foranstaltninger, der skal træffes. Udvalget afgiver udtalelse om dette udkast inden for en frist, som formanden kan fastsætte afhængigt af det pågældende spørgsmåls hastende karakter, eventuelt efter afstemning.

Udtalelsen optages i mødeprotokollen. Hver medlemsstat kan kræve, at dens holdning føres til protokols.

Kommissionen tager det størst mulige hensyn til udtalelsen fra udvalget. Den underretter udvalget om, hvordan den har taget hensyn til udtalelsen.

Kommissionen hører også repræsentanter for postvirksomhederne, de berørte virksomheder, brugerne, herunder også de private forbrugere, og arbejdsmarkedets parter om spørgsmål i relation til posttjenesternes kvalitet og harmoniseringen af tekniske standarder. Den underretter med jævne mellemrum udvalget om resultatet af disse høringer og om det i artikel 23 omhandlede overvågningsorgans arbejde.

KAPITEL 9 Den nationale forvaltningsmæssige instans

Artikel 22

Hver medlemsstat udpeger en national forvaltningsinstans for postsektoren, som er retligt og driftsmæssigt uafhængig af postvirksomhederne. Medlemsstaterne underretter Kommissionen om, hvilke nationale forvaltningsinstanser de har udpeget til at varetage de opgaver, der følger af dette direktiv.

De nationale forvaltningsinstanser har især til opgave at sikre overholdelse af de forpligtelser, der følger af dette direktiv; de kan også få til opgave at sikre overholdelse af nationale konkurrenceregler og fællesskabskonkurrenceregler i postsektoren.

En gang hvert kalenderår fremsender de nationale forvaltningsinstanser en rapport til Kommissionen med en redegørelse for, hvor langt man er nået på nationalt plan med opfyldelsen af målsætningerne i dette direktiv. Rapporten fremsendes til Kommissionen inden for de første fem måneder efter afslutningen af det kalenderår, som rapporten vedrører.

KAPITEL 10 Afsluttende bestemmelser

Artikel 23

1. Tre år efter ikrafttrædelsestidspunktet for dette direktiv og senest i første halvår af år 2000 aflægger Kommissionen beretning til Europa-Parlamentet og Rådet om, hvordan direktivet er blevet anvendt. Til dette formål bistås Kommissionen af et overvågningsorgan, der skal følge udviklingen i postsektoren.

2. Overvågningsorganet består af højst fem uafhængige af Kommissionen udpegede eksperter, der tilsammen besidder den fornødne sagkundskab. De indsamler relevante oplysninger om udviklingen i sektoren, specielt i relation til de økonomiske, sociale og teknologiske aspekter, samt om posttjenesternes kvalitet.

Artikel 24

Medlemsstaterne sætter de nødvendige love og administrative bestemmelser i kraft for at efterkomme dette direktiv senest seks måneder efter tidspunktet for dets ikrafttræden. De underretter straks Kommissionen herom.

Når medlemsstaterne vedtager disse foranstaltninger, skal de indeholde en henvisning til dette direktiv eller være ledsaget af en sådan henvisning ved den formelle offentliggørelse.

Artikel 25

Dette direktiv træder i kraft på tyvendedagen efter offentliggørelsen i De Europæiske Fællesskabers Tidende.

Artikel 26

Dette direktiv er rettet til medlemsstaterne.

(1) EFT nr. C 42 af 15. 2. 1993, s. 240.

(2) EFT nr. C 48 af 16. 2. 1994, s. 3.

(3) EFT nr. L 95 af 21. 4. 1993, s. 29.

(4) EFT nr. L 109 af 26. 4. 1983, s. 8.